**Informácie pre rodičov/zákonných zástupcov**

**žiačok ubytovaných v Školskom internáte (ŠI) pri GAM**

**počas školského roka 2023/2024**

**Email:** internat@gamtt.sk

**Mobil** na školský internát **0904 006 464** je dostupný počas služby vychovávateliek:

- vždy v príchodový deň pred nástupom na vyučovanie od 18:00 **(riadny príchod** žiačok do školského internátu **je v čase od 18:00 do 20:00)**

- počas dní školského vyučovania od 15:00 do 8:00 rána

- v odchodový deň od 13:00 do 16:00

Každé plánované nenastúpenie dcéry na internát, odchod zo ŠI počas týždňa (aj krátkodobý výjazd mimo Trnavy) oznámte vychovávateľkám a vedúcej jedálne, ak treba odhlásiť zo stravy.

S majetkom ŠI treba zaobchádzať šetrne. Vážne poškodenie aj znečistenie zariadenia ŠI nahradia žiačky individuálne podľa rozsahu spôsobenej škody.

ŠI nezodpovedá za stratu, odcudzenie či poškodenie peňazí, cenností, osobného majetku, potravín, a pod.

V ŠI **je zakázané** používať na izbách vlastné tepelné a energeticky náročné elektrické spotrebiče **bez súhlasu a vedomia vychovávateliek** (rýchlovarné kanvice, ohrievače, kulmy, žehličky, nabíjačky na kolobežky,...), taktiež manipulovať s otvoreným ohňom (pálenie sviečok, a pod.).

K vylúčeniu z ubytovania môže dôjsť z dôvodu neplatenia ubytovného včas, s maximálnym omeškaním 2 mesiace, z opakovaného závažného porušenia Školského poriadku (fajčenie, alkohol, drogy, šikana, krádež, ...) alebo vylúčením zo školy.

V spoločných priestoroch internátu treba byť slušne, vhodne oblečené.

**Každá ubytovaná žiačka si prinesie:**

- posteľnú bielizeň a oblečenie na aktuálny týždeň, uterák, osušku a župan (treba si pravidelne brať domov na opratie), deku na prikrytie, prezúvky, šľapky do sprchy

- osobné a hygienické potreby (mydlo/sprchový gél, šampón, toaletný papier, hygienické vložky, hrebeň/kefu na vlasy, zubnú kefku, zubnú pastu...), rúško/respirátor, sáčky (vrecia) na odpad (cca 60l)

- vlastný príbor, misku/tanier, pohár, uzatvárateľnú nádobu na potraviny do chladničky, zo zvýšených hygienických opatrení odporúčame i vlastnú utierku a hubku na riad

- školské potreby

- lieky pre vlastnú potrebu - ak užíva

Žiačkam tanečného konzervatória odporúčame uvoľňujúci masážny gél, rýchloobväz, pružné obväzy.

**Ubytovné vo výške 40,- € hradíte mesačne do 20. dňa mesiaca**,

najlepšie trvalým príkazom od augusta do mája (do správy pre príjemcu zadajte meno a priezvisko žiačky, variabilný symbol je rovnaký ako pri strave), na účet

**SK34 0200 0000 0029 2244 0458**

**Stravné podľa pokynov vedúcej školskej jedálne na účet:**

**SK22 0200 0001 3100 3584 8212**

Ubytované žiačky majú raňajky a večere v školskej jedálni GAM (spoločné stravovanie sa začína až večerou v prvý deň vyučovania. V príchodový deň večeru a v nasledujúci deň raňajky a desiatu si zabezpečia žiačky samy).

Výnimka zo spoločného stravovania môže byť udelená iba na základe lekárskeho potvrdenia.

Obedy počas týždňa majú žiačky v školskej jedálni príslušnej školy.

**Ubytovanie a príchod do školského internátu je v nedeľu 3. septembra 2023**

**od 16:00 do 20:00 hod.**

Stretnutie vychovávateliek so zákonnými zástupcami žiačok ubytovaných prvýkrát

bude individuálne priebežne podľa príchodu v izbe vychovávateliek (č. dv. 144, 1.posch.).

Spoločné stretnutie so všetkými ubytovanými žiačkami bude v nedeľu o 20:30 v jedálni.

**Pri nástupe do Školského internátu pri Gymnáziu Angely Merici si pripravte:**

1. **Osobné doklady žiačky (občiansky preukaz, preukaz poistenca zdravotnej poisťovne)**
2. **Podpísané súhlasy so spracovaním osobných údajov, zodpovednosť za bezpečnosť a zdravotnú spôsobilosť.**
3. **V hotovosti 10,- € ako nevratný príspevok na voľnočasové aktivity v danom školskom roku (materiál na krúžky: varenie, tvorivé dielne, odmeny, sviatky a pod.)**
4. **Fotku žiačky (rozmer aspoň 2x3 cm) – len nové žiačky**
5. **V hotovosti 10,- € ako zálohu na prípadné spôsobenie škody (poškodenie zariadenia, stien, zámkov, strata kľúčov...). Ak ubytovaná nespôsobí žiadnu škodu, záloha jej bude vrátená pri celkovom ukončení ubytovania na internáte – len nové žiačky**

Milé dievčatá a rodičia, tešíme sa na vás, na spoluprácu s vami a veľa spoločných zážitkov.

Vychovávateľky ŠI GAM Trnava